Document ID: 32012R0109
Publication Date: 2012-02-09

Content:
REGOLAMENT TAL-KUMMISSJONI (UE) Nru 109/2012
tad-9 ta’ Frar 2012
li jemenda r-Regolament (KE) Nru 1907/2006 tal-Parlament Ewropew u tal-Kunsill dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta’ Sustanzi Kimiċi (REACH) rigward l-Anness XVII (sustanzi CMR)
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta’ Sustanzi Kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE (1) tal-Kummissjoni, u b’mod partikolari l-Artikolu 68(2) tiegħu,
Billi:
(1)
L-Anness XVII tar-Regolament (KE) Nru 1907/2006, fl-annotazzjonijiet tiegħu minn 28 sa 30, jipprojbixxi l-bejgħ lill-pubbliku ġenerali tas-sustanzi li huma kklassifikati bħala karċinoġeniċi, mutaġeniċi jew tossiċi għar-riproduzzjoni (CMR), il-kategoriji 1A jew 1B jew it-taħlitiet li jkun fihom dawn is-sustanzi f’konċentrazzjoni ogħla mil-limiti ta’ konċentrazzjoni speċifikati. Is-sustanzi inkwistjoni huma elenkati fl-Appendiċijiet minn 1 sa 6 mal-Anness XVII.
(2)
Ir-Regolament (KE) Nru 1272/2008 tal-Parlament Ewropew u tal-Kunsill tas-16 ta’ Diċembru 2008 dwar il-klassifikazzjoni, l-ittikkettar u l-imballaġġ tas-sustanzi u t-taħlitiet, li jemenda u jħassar id-Direttivi 67/548/KEE u 1999/45/KE, u li jemenda r-Regolament (KE) Nru 1907/2006 (2) kien emendat fil-5 ta’ Settembru 2009 bir-Regolament tal-Kummissjoni (KE) Nru 790/2009 (3) sabiex jinkludi għadd ta’ sustanzi CMR ikklassifikati ġodda. L-Appendiċijiet minn 1 sa 6 mal-Anness XVII mar-Regolament (KE) Nru 1907/2006 għandhom jiġu emendati sabiex jiġu konformi mal-annotazzjonijiet dwar is-sustanzi CMR fir-Regolament (KE) Nru 790/2009.
(3)
Skont l-Artikolu 68 (2) tar-Regolament (KE) Nru 1907/2006, jistgħu jiġu proposti xi restrizzjonijiet fuq l-użu mill-konsumatur tas-sustanzi CMR tal-kategoriji 1A u 1B waħidhom, f’taħlita jew fi prodott.
(4)
Instab li għadd ta’ komposti tal-boron kienu tossiċi għar-riproduzzjoni u kienu kklassifikati bħala tossiċi għar-riproduzzjoni, fil-klassi u l-kategorija tal-periklu Repr. 1B, indikazzjoni ta’ periklu H360FD skont ir-Regolament (KE) Nru 790/2009. Studju tas-suq imwettaq għall-Kummissjoni (4) dwar l-użi tal-borati f’taħlitiet mibjugħin lill-pubbliku ġenerali wera li l-perborat tas-sodju, it-tetra u l-monoidrat, jintużaw f’konċentrazzjoni li taqbeż il-limitu speċifiku ta’ konċentrazzjoni tagħhom speċifikat fir-Regolament (KE) Nru 790/2009 f’deterġenti għall-użu fid-dar u prodotti tat-tindif.
(5)
Fid-29 ta’ April 2010 il-Kumitat għall-Istima tar-Riskji (RAC) tal-Aġenzija Ewropea għas-Sustanzi Kimiċi (ECHA) ta opinjoni dwar l-użu ta’ komposti tal-boron fl-applikazzjonijiet fotografiċi (5). Fl-opinjoni tiegħu, ir-RAC sab li kien hemm “aktar sorsi possibbli li jikkontribwixxu għall-esponiment totali ta’ konsumaturi għall-boron”, u li dawn “is-sorsi addizzjonali għandhom jiġu kkunsidrati fl-istima tar-riskju tal-komposti tal-boron”. Sorsi multipli ta’ esponiment tal-konsumaturi għall-boron ma kinux ikkunsidrati fi stimi tar-riskji li saru qabel, b'kuntrast ma’ tħassib kurrenti dwar sorsi multipli ta’ esponiment ġenerali.
(6)
Il-perborat tas-sodju, it-tetra u l-monoidrat, jintużaw l-aktar bħala aġenti tal-ibbliċjar fid-deterġenti tal-ħwejjeġ u fil-prodotti tal-magni tal-ħasil tal-platti. L-Istat Membru Relatur, li huwa responsabbli għat-twettiq tal-istima tar-riskji dwar il-perborat tas-sodju skont ir-Regolament tal-Kunsill (KEE) Nru 793/93 tat-23 ta’ Marzu 1993 dwar il-valutazzjoni u l-kontroll tar-riskji ta’ sustanzi eżistenti (6), issottometta dokument skont l-Anness XV tar-Regolament (KE) Nru 1907/2006 lill-Aġenzija Ewropea għas-Sustanzi Kimiċi skont l-Artikolu 136 ta’ dak ir-Regolament. L-istima tar-riskji, ippubblikata fl-2007 ikkonkludiet li l-użu tal-perborat tas-sodju fid-deterġenti tal-ħwejjeġ u fil-prodotti għat-tindif tad-dar, meta kkunsidrat waħdu bħala sors wieħed tal-esponiment għall-boron, ma kienx ta’ periklu inaċċettabbli għall-pubbliku ġenerali. Madankollu, minħabba li s-sorsi ta’ esponiment għall-boron għall-pubbliku ġenerali huma multipli, kif espressi fl-opinjoni tar-RAC tal-2010, u minħabba fit-tossiċità riproduttiva, hemm ix-xewqa li jitnaqqas l-esponiment għall-boron tal-pubbliku ġenerali. Barra minn hekk, minħabba li l-popolazzjoni tal-konsumaturi esposti għall-boron mid-deterġenti u l-prodotti għat-tindif tad-dar hija konsiderevoli, u minħabba li jeżistu alternattivi għall-perborati f'dawn l-applikazzjonijiet, huwa xieraq li l-użu tal-perborati fid-deterġenti u l-prodotti għat-tindif għall-użu fid-dar ikun ristrett. Madankollu, sabiex ċerti manifatturi jkunu jistgħu jadattaw u jibdlu, fejn hemm bżonn, il-komposti tal-boron ma’ alternattivi f’dawn l-applikazzjonijiet, għandha tingħata deroga b’limitu taż-żmien.
(7)
Il-miżuri stabbiliti f’dan ir-Regolament huma skont l-opinjoni tal-Kumitat stabbilit bl-Artikolu 133 tar-Regolament (KE) Nru 1907/2006,
ADOTTAT DAN IR-REGOLAMENT:
Artikolu 1
L-Anness XVII mar-Regolament (KE) Nru 1907/2006 għandu jiġi emendat skont l-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan għandu japplika mill-1 ta’ Ġunju 2012.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, id-9 ta’ Frar 2012.

Metadata:
Eurovoc Level 1 Categories: 100149
100147
100160
100155
Eurovoc Level 2 Categories: 100244
100270
100215
100195
100196
Eurovoc Level 3 Categories: 138
13
2479
2090
1882
All Eurovoc Categories: 192
3135
3730
4036
4084
5451
7135